《元夕同诸生游城隍庙》
明代·朱纯

楼阁卧龙颠，良宵境更偏。琼崖明霁雪，綵树散春烟。

瑞气连蓬岛，欢声动市廛。灵区真胜绝，游客竞喧阗。

侧径攒珠履，平坡散锦鞯。鼓钟喧下界，灯火灿中天。

风引仙韶远，花随舞妓旋。香云同馥郁，人月共婵娟。

乱沸笙歌海，高张锦绣筵。千门同胜集，四野乐丰年。

生意同群卉，妖氛净八埏。升平端可颂，会合况词仙。

作者简介：朱纯(1417—1493)，字克粹，号肖斋，自号龟峰识字农。山阴（今浙江绍兴）人。博雅有儒行，太守戴琥深敬礼焉，钦授翰林院简讨召修。正统元年官兵科给事中，后刑科给事中。曾与罗颀、张浩等结“鉴湖吟社”，著有《淘铅集》、《驴背集》、《自怡集》、《农余杂言》等。